Geslagsdele in vrieskas: Deen doen nie aansoek om borgtogPeter Frederiksen Maandag in die hof. Foto: ANA Dit kom nadat die departement van binnelandse sake aansoek gedoen het om Peter Frederiksen (63) se Suid-Afrikaanse burgerskap terug te trek nadat dit aan die lig gekom het dat aanklagte teen hom hangend is in Denemarke en Lesotho. Frederiksen is ses maande tronkstraf in Denemarke opgelê vir die onwettige besit van vuurwapens en ammunisie, terwyl hy terselfdertyd op borgtog uit was op ŉ aanklag van aanranding in Lesotho. “Onder hierdie omstandighede maak dit nie sin om vir borgtog aansoek te doen nie,” het Adriaan Janse van Rensburg, Frederiksen se regsverteenwoordiger gesê. Frederiksen is by sy huis in Langenhovenpark in hegtenis geneem, nadat sy vrou ŉ wenk aan die polisie gegee het. Behalwe vir die vroulike geslagsdele wat in sy vrieskas gevind is, is daar ook beslag gelê op ŉ verskeidenheid toerusting, waaronder tange, skalpels en verdoofmiddels, asook foto’s van vroue se geslagsdele. Janse van Rensburg het Maandag in die hof onthul dat twee vroue sedertdien by Frederiksen se vuurwapenwinkel in Bloemfontein opgedaag en beweer het dat hulle vrywilliglik besnydenisprosedures ondergaan het as deel van kulturele oortuigings. Ondersoekbeamptes het dit bevestig, maar gesê die vroue moet nog vir mediese ondersoeke gaan om hul bewerings te bevestig. Verteenwoordigers van die ANC Vroueliga het Maandagoggend beledigings vanuit die hofbanke na Frederiksen geslinger. “Hoe kon jy sulke goed doen?” en “Geen borgtog vir die slagter!” het hulle geskree. Frederiksen het probeer om sy gesig met ŉ plastieksak te verberg toe fotograwe begin foto’s neem. Die polisie glo dat Frederiksen al sedert 2010 operasies op vroue uitvoer. Die meeste van sy slagoffers is vermoedelik van Lesotho afkomstig. Een van hulle is glo net sewe of agt jaar oud. Sy vrou, ook ŉ Lesotho-burger, is glo een van sy slagoffers. Sy het sedert sy inhegtenisname na Lesotho teruggekeer en hul twee kinders, onderskeidelik twee en vyf jaar oud, agtergelaat. Hulle is nou in die sorg van die departement van maatskaplike ontwikkeling. Die staat het Maandagoggend die aanklagte teen Frederiksen aangepas. Hy word nou aangekla van drie aanklagte van aanranding met die doel om ernstige te beseer, met ŉ alternatiewe aanklag van seksuele aanranding in elke saak. Hy word ook aangekla van die besit en maak van kinderpornografie, asook die verwydering van menslike weefsel in oortreding van die wet op gesondheid. Die saak is uitgestel tot 7 Desember en Frederiksen sal tot dan in aanhouding bly. Lees alle vorige berigte oor die saak op Maroela Media.